Eilen aamulla matkalla päiväkotiin kohtasimme erikoisen näyn. Jalkakäytävän laidalle oli järjestettynä pitkä rivi kaikenlaisia peltipurkkeja. Jatkoimme matkaa ja ihmettelimme, että mitäs tämä nyt on. Kunnes vastaus selvisi nurkan takaa. Yhteen taloon oli syntynyt vauva.
Täällä on ihana tapa ottaa uusi perheenjäsen vastaan. Vauvan synnyttyä kodin julkisivu koristellaan näyttävästi esimerkiksi vauvanvaatteilla. Pihalla on suuri kyltti tai lakana, jossa on lapsen nimi ja tervetulotoivotukset. Haikaran kuvat ja patsaat kuuluvat tietysti asiaan. Reitti oikeaan taloon on myös selkeästi merkitty katuun maalattuna tai sitten näin peltipurkeilla. Löytää se haikarakin oikeaan osoitteeseen.
Niin sitä vain ollaan jo tukevasti toukokuun puolella. Piti tulla toivottamaan mukavaa vappua tänne blogin puolelle, mutta netti temppuili koko sunnuntain, joten se sitten jäi. Alkuviikon olenkin potenut mahtavaa räkätautia, enkä ole jaksanut mitään ylimääräistä.
Alkuviikon räntäsade ja nollakeli vaihtuivat parahiksi vappuaattona lähes pariin kymmeneen lämpöasteeseen. Aamupäivällä kävimme Münchenissä katsomassa Frühlingsfestin tunnelmia. Maailmanpyörä ja kummitusjuna, vähän wurstia ja metrilakua, siinäpä sen reissun saldo. Iltapäivällä suuntasimme läheiselle järvelle laiturinnokkaan nauttimaan simat ja munkit. Uimaan ei vielä uskallettu, vaikka yhden rohkean näimme jo pulahtavan veteen.
Huomenna olisi taas juhlat päiväkodilla, nimittäin yhdistetyt äitien- ja isänpäivän kakkukahvit. Isänpäivää vietetään Saksassa helatorstaina. Tytöt ovat kuulemma ahkeroineet leipomispuuhissa ja jotain ohjelmaakin on luvassa.
Aurinkoista sunnuntaiaamua Erdingistä! Postilaatikossa oli eilen tytöille mieluisa yllätys, nimittäin ystävänpäiväkortti koti-Suomesta naapurin tytöltä. Kiitos Anna! Namit on syöty ja kuulumiset luettu tarkkaan…
Ja koskapa nyt on ystävänpäivä, haluan toivottaa kaikille tutuille ja tuntemattomille oikein hyvää ystävänpäivää!
Ps. Rakkaalle pikkusiskolle/ tädille oikein ihanaa ja mahtavaa syntymäpäivää! ♥
Sunnuntaina kävimme koko perheen voimin Münchenissä katsomassa laskiaissunnuntain viettoa. Keskustassa oli jo puolenpäivän jälkeen liikkeellä paljon ihmisiä ja iloista meininkiä. Saksalaiseen tapaan ruokaa ja varsinkin juomaa oli tarjolla runsain mitoin. Juomatarjoilusta huolimatta juhlinta oli siistiä, toki aikainen ajankohtakin saattoi vaikuttaa asiaan. Turha väittää, etteivät aikuiset osaa hassutella. Osa oli panostanut asuihinsa oikein kunnolla.
Pienempi rakastui tällä reissulla hattaraan. Sitä ja joka puolella lentelevää confettia löytyi sitten vielä kotonakin kasvoista, hiuksista, käsistä… Taitaapa sitä olla käsilaukussakin vielä muutama kourallinen. Mutta olihan se elämys tämäkin, kuin vappu etuajassa!
Tällä viikolla päiväkodin eteisessä on tullut vastaan jos jonkin näköistä prinsessaa, noita-akkaa, merirosvoa ja muuta. Laskiainen lähestyy ja se on kuulkaa karnevaalin paikka.
Suomalaisesta laskiaisesta mieleen tulee ensimmäisenä laskiaispullat ja pulkkamäki. Pullat kuuluvat toki repertuaariin täälläkin, mutta kaikkinensa laskiainen on ainakin katolisessa Etelä-Saksassa isomman kokoluokan juhla. Kaupoissa karnevaaliaikaan hypättiin heti uudenvuoden jälkeen: on naamiaisasuja lapsille ja aikuisille, ilmapalloja, serpentiiniä, kasvomaaleja… Sunnuntaista tiistaihin laskiainen näkyy ja kuuluu myös kaupunkikuvassa. Münchenin keskusta muuttuu muutaman päivän ajaksi yhdeksi suureksi karnevaaliksi paraateineen ja tanssiaisineen.
Päiväkodissa laskiaisen juhlinta huipentuu tämän viikon perjantaina suureen buffettiin. Tämän koko edeltävän viikon ajan lapset saavat pukeutua naamiaisasuihin. Päiväkodin tädit tekevät kasvomaalauksia. Varsinkin tytöt näyttävät panostaneen asuihinsa, monella on ollut joka päivä erilainen asu. Meiltäkin lähti päiväkotiin tänään yksi prinsessa Ruusunen ja keijukaiskuningatar.